***Podrobný všeobecne zrozumiteľný popis systému nakladania s komunálnymi odpadmi vrátane triedeného zberu***

***v obci Gemerský Jablonec.***

[§ 81 ods. 7 písm. h) zákona č. 79/2015 Z. z. o odpadoch a o zmene a doplnení niektorých zákonov

v znení neskorších predpisov]

**Nakladanie so zmesovým komunálnym odpadom.**

Na zber zmesového komunálneho odpadu sú v rámci celého územia obce pre potreby jednotlivých domácností určené čierne plastové zberné nádoby o objeme 120 l a 240 l alebo kovové nádoby o objeme 110 l. Pre všeobecnú potrebu sú určené kontajnery o objeme 1100 l umiestnené na miestnom cintoríne.

Počet zberných nádob pre každú domácnosť je určený počtom členov domácnosti. Domácnosť s počtom členov 1-4 má v miestnom poplatku zahrnutý vývoz 1 nádoby o objeme 120 l (resp. 110 l); domácnosť s počtom členov 5 a viac má v miestnom poplatku zahrnutý vývoz 2 nádob o objeme 120 l (resp. 110 l) alebo 1 nádoby o objeme 240 l.

**Nakladanie s drobnými stavebnými odpadmi.**

Obec nemá zavedený množstvový zber drobných stavebných odpadov.Pôvodca drobných stavebných odpadov ich môže odovzdať na miestach, ktoré obec určí a vopred oznámi v miestnom rozhlase, na webovom sídle obce a na úradnej tabuli. Zber a prepravu tohto odpadu obec zabezpečuje dvakrát do roka – v jarnom a jesennom období.

**Do doby organizovania zberu DSO je stavebník povinný dočasne uložiť DSO na vlastnom pozemku.**

**Nakladanie s biologicky rozložiteľným komunálnym odpadom zo záhrad.**

Na zber tohto odpadu obec zabezpečila do každej domácnosti jednu 120 l nádobu hnedej farby. Tým nie je dotknutá možnosť kompostovať biologicky rozložiteľný odpad z domácností. V súlade s hierarchiou odpadového hospodárstva je v podmienkach obce prvoradé a prirodzené domáce a komunitné kompostovanie ako spôsob predchádzania vzniku odpadu.

Okrem toho možno tento odpad odovzdať vyložením pred svoju nehnuteľnosť v rámci kampaňového sezónneho zberu, ktorý je organizovaný dvakrát do roka – raz na jar a raz na jeseň. O termínoch zberu sú obyvatelia informovaní spôsobom v obci obvyklým.

**Je zakázané zmiešavať biologicky rozložiteľný odpad s iným odpadom.**

**!!! Prečo triediť komunálny odpad !!!**

**Náklady na triedený zber obce neuhrádzajú.**

**OKREM ŠETRENIA ŽIVOTNÉHO PROSTREDIA –**

**dôsledným triedením svojho odpadu prispieva každý obyvateľ obce k znižovaniu**

**množstva toho komunálneho odpadu, ktorý sa musí vyvážať na skládku a za čo**

**musí obec platiť. Tým každý prispieva k šetreniu spoločných finančných**

**prostriedkov, ktoré môžu byť v obci využité na iné verejnoprospešné účely.**

**Spôsob a podmienky triedeného zberu komunálnych odpadov**

*Elektroodpady z domácností*

Obyvatelia môžu tento odpad bezplatne odovzdať v rámci mobilného zberu zabezpečovaného oprávnenou organizáciou podľa ročného harmonogramu, o ktorom sú obyvatelia informovaní spôsobom v obci obvyklým.

Obyvatelia tiež môžu elektroodpad bezplatne odovzdať priamo distribútorom elektrozariadení prostredníctvom spätného zberu:

* výmenou kus za kus pri kúpe nového elektrozariadenia (napr. televízor za televízor, chladnička za chladničku);
* v prípade veľmi malého elektroodpadu (vonkajší rozmer najviac 25 cm) a elektroodpadu zo svetelných zdrojov bez povinnosti zakúpiť si nové elektrozariadenie.

*Odpady z obalov a odpady z neobalových výrobkov zbieraných spolu s obalmi*

Na triedený zber **plastov, kovov a viacvrstvových kombinovaných materiálov** sa používa spoločná zberná nádoba – označené plastové vrecia, ktoré zabezpečuje spoločnosť vykonávajúca zber a prepravu odpadov na území obce.

Triedený zber **papiera** – obyvatelia môžu tento odpad bezplatne celoročne odovzdať v priestoroch obecného úradu, odkiaľ je podľa potreby odvážaný oprávnenou organizáciou.

Zber **skla** je v obci zabezpečený do označených 1100 l plastových kontajnerov zelenej farby.

**ČO KAM PATRÍ**

***Do nádoby (vreca) na plasty patrí:***

PET fľaše od nápojov (ich objem je potrebné znížiť stlačením), iné plastové fľaše od nápojov, kečupu, horčice a pod., čisté plastové tégliky napr. od jogurtu bez hliníkového viečka, vypláchnuté fľaše od jedlých olejov, plastové tašky, vrecká, fólie, polystyrén, obaly od čistiacich prostriedkov a kozmetiky, plastové hračky a nábytok (záhradné stoly a stoličky).

Kovové obaly, konzervy, drobné kovové výrobky a súčiastky, neznečistený alobal, nápojové plechovky, hliníkové viečka z téglikov napr. od jogurtov.

Nápojové kartóny zložené zo spojených vrstiev papiera, plastovej fólia a hliníkovej fólie (TetraPak, PurePak).

***Nepatrí tam:***

mastné obaly so zvyškami potravín, novodurové rúrky, obaly od nebezpečných látok, ako napr. motorových olejov, chemikálií, farieb, podlahové krytiny, guma, molitan, kovové obaly obsahujúce zvyšky nebezpečných látok napr., farby, lepidlá ropné látky, kovové obaly kombinované s iným materiálom, napr. obaly z krémov a pást, mäkké vrecúška napr. od kávy, orieškov, instantných polievok.

**Do nádoby na sklo patrí:**

nevratné fľaše z alkoholických alebo nealkoholických nápojov, poháre, tabuľové sklo z okien a dverí, sklenené črepy, rôzne sklenené obaly potravín.

***Nepatrí tam:*** porcelán, keramika, autosklo, zrkadlá, veľmi znečistené fľaše a sklenené obaly, žiarovky a žiarivky, sklo kombinované s iným materiálom (drôtené sklo).

***Do triedeného papiera patrí:***

noviny, časopisy, knihy bez väzbových obalov, kancelársky papier, reklamné letáky, stlačené škatule, kartóny, papierové obaly, papierové vrecúška, papierová lepenka.

***Nepatrí tam:*** mokrý, mastný alebo znečistený papier, asfaltový a dechtovaný papier, použité plienky a hygienické potreby, obaly z kombinovaných materiálov napr. viacvrstvové obaly – tetrapaky, kopírovací a samoprepisovací papier.

*Použité prenosné batérie a akumulátory a automobilové batérie a akumulátory*

Obyvatelia môžu tento odpad bezplatne odovzdať v termínoch podľa ročného harmonogramu v rámci mobilného zberu zabezpečovaného oprávnenou organizáciou dvakrát ročne spolu s oddelene zbieranými zložkami komunálneho odpadu z domácností s obsahom škodlivín.

Obyvatelia tiež môžu tento odpad bezplatne odovzdať priamo distribútorom prostredníctvom spätného zberu, bez povinnosti zakúpenia nového tovaru.

*Odpad z domácností s obsahom škodlivých látok*

*vrátane veterinárnych liekov a humánnych liekov nespotrebovaných fyzickými osobami*

*a zdravotníckych pomôcok*

Obyvatelia môžu tento odpad bezplatne odovzdať v termínoch podľa ročného harmonogramu v rámci mobilného zberu zabezpečovaného oprávnenou organizáciou dvakrát ročne.

Nespotrebované veterinárne a humánne lieky a zdravotnícke pomôcky môžu obyvatelia tiež bezplatne odovzdať vo verejných lekárňach, ktoré sú povinné ich zhromažďovať.

*Jedlé oleje a tuky*

Obyvatelia môžu tento odpad bezplatne celoročne odovzdať v priestoroch obecného úradu, odkiaľ je podľa potreby odvážaný oprávnenou organizáciou v rámci zberu papiera.

Tento odpad možno odovzdať v deň jeho odvozu a to priamo do zberného vozidla pristaveného na dohodnutom mieste. Jedlé oleje a tuky sa odovzdávajú v plastových fľašiach s funkčným uzáverom, ktoré si obyvatelia zabezpečujú sami.

**Spôsob zberu objemného odpadu.**

Pôvodca tohto odpadu ho môže odovzdať na miestach, ktoré obec určí a vopred oznámi na webovom sídle, úradnej tabuli a doručením do každej domácnosti. Zber a prepravu tohto odpadu obec zabezpečuje dvakrát do roka – v jarnom a jesennom období.

Objemný odpad je zakázané ukladať na verejné priestranstvá obce.

**Mimo zberných termínov je pôvodca povinný tento odpad dočasne uložiť na svojej nehnuteľnosti.**

**Spätný zber odpadových pneumatík.**

Obec nezabezpečuje zber odpadových pneumatík.Obyvatelia obce, ako koneční používatelia, môžu odpadové pneumatiky odovzdať len distribútorovi pneumatík (predajňa, pneuservis), ktorý je ich povinný bezplatne prevziať bez podmienky zakúpenia nových pneumatík.

**Na miestach, ktoré obec určí na ukladanie drobných stavebných odpadov a objemného odpadu je pod hrozbou pokuty zakázané ukladať akýkoľvek iný odpad.**

**Opatrenia zavedené na podporu predchádzania vzniku odpadu**

[§ 81 ods. 7 písm. h) zákona č. 79/2015 Z. z. o odpadoch a o zmene a doplnení niektorých zákonov

v znení neskorších predpisov]

1. Podpora domáceho a komunitného kompostovania ako spôsobu predchádzania vzniku biologicky rozložiteľného odpadu:

* vzdelávaním verejnosti (informovanie formou letákov, kurzov, prednášok o výhodách a prínosoch domáceho kompostovania, o správnych postupoch pri kompostovaní, o správnom využívaní kompostu),
* pomocou pri budovaní kompostovacieho zásobníka (darovanie, prenájom, čiastočné financovanie, kurzy výstavby...).